คาดคืนนี้ระดับออกซิเจนในแม่น้ำเจ้าพระยาจะกลับเข้าสู่ภาวะปกติ
 ทหารและเจ้าหน้าที่หน่วยงานที่เกี่ยวข้องเร่งตอกเสาเข็มบริเวณริมตลิ่งใกล้กลับจุดที่เรือบรรทุกน้ำตาลล่มในตำบลภูเขาทอง อำเภอพระนครศรีอยุธยา จังหวัดพระนครศรีอยุธยา เพื่อป้องกันบ้านเรือนประชาชนที่อยู่ริมตลิ่งเสียหาย ขณะที่ยังไม่สามารถกู้เรือได้เพราะมีฝนตกหนักอย่างต่อเนื่อง และน้ำที่ปล่อยออกมาจากเขื่อนเจ้าพระยามีระดับน้ำสูงขึ้น และไหลแรงมากขึ้น แต่เจ้าหน้าที่ได้เตรียมเรือยนต์ที่ใช้กู้เรือไว้แล้ว 4-5 ลำ ทั้งนี้กรมชลประทานรายงานว่าวันนี้ (5 มิ.ย.) เขื่อนเจ้าพระยายังคงปล่อยไม่สามารถลดระดับการระบายน้ำลงให้เหลือ 600 ลูกบาศก์เมตรต่อวินาทีได้ เพราะน้ำจากจังหวัดนครสวรรค์เพิ่มสูงขึ้น ถ้าลดการระบายน้ำมากกว่านี้จะทำให้ภาคเหนือถูกน้ำท่วมหนัก เขื่อนเจ้าพระยาจึงจำเป็นต้องระบายน้ำอยู่ระดับ 979 ลูกบาศก์เมตรต่อวินาทีจนกว่าน้ำในภาคเหนือจะลดระดับลง ส่วนกรมอุตุนิยมวิทยา รายงานว่าจะยังมีฝนตกหนักในภาคเหนือต่อเนื่องไปอีก 6 วัน โดยจะมีฝนตกร้อยละ 60- 70 ของพื้นที่ ซึ่งจะส่งผลให้ระดับน้ำในแม่น้ำเจ้าพระยาเพิ่มสูงขึ้นต่อไป ส่วนกรมควบคุมมลพิษรายงานว่าค่าออกซิเจนละลายน้ำ หรือ ค่าดีโอ ในแม่น้ำเจ้าพระยา ที่จังหวัดปทุมธานี และนนทบุรี เกือบเข้าสู่ภาวะปกติแล้ว แต่ที่สถานีวัดน้ำสะพานกรุงเทพ ออกซิเจนยังอยู่ที่ 0.9 มิลลิกรัมต่อลิตร ขณะที่ค่าออกซิเจนในน้ำปกติจะอยู่ที่ประมาณ 3 มิลลิกรัมต่อลิตร ถ้าวันนี้น้ำทะเลไม่หนุนสูง คาดว่าภายในคืนนี้ระดับออกซิเจนละลายน้ำในกรุงเทพฯ จะสามารถกลับเข้าสู่ภาวะปกติได้
 เจ้าหน้าที่ยังไม่สามารถกู้เรือน้ำตาลได้ เพราะมีฝนตกหนักในภาคเหนือ ทำให้ระดับน้ำในแม่น้ำเพิ่มสูงขึ้นและไหลแรง ขณะที่กรมควบคุมมลพิษคาดว่าภายในคืนนี้ระดับออกซิเจนในแม่น้ำเจ้าพระยาจะกลับเข้าสู่ภาวะปกติ
อยุธยา,ออกซิเจน,เรือน้ำตาล,แม่น้ำเจ้าพระยา